Document ID: 32012R1232

NARIADENIE RADY (EÚ) č. 1232/2012
zo 17. decembra 2012,
ktorým sa mení a dopĺňa nariadenie (EÚ) č. 1344/2011 o pozastavení autonómnych ciel Spoločného colného sadzobníka v prípade určitých poľnohospodárskych, rybárskych a priemyselných výrobkov
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 31,
so zreteľom na návrh Európskej komisie,
keďže:
(1)
Je v záujme Únie, aby sa úplne pozastavilo uplatňovanie autonómnych ciel Spoločného colného sadzobníka na viaceré nové výrobky, ktoré momentálne nie sú uvedené v prílohe k nariadeniu Rady (EÚ) č. 1344/2011 (1).
(2)
Zachovanie pozastavení autonómnych ciel Spoločného colného sadzobníka pre 39 výrobkov, ktoré sa v súčasnosti uvádzajú v prílohe k nariadeniu (EÚ) č. 1344/2011, už nie je v záujme Únie. Tieto výrobky by sa preto mali vypustiť.
(3)
S cieľom zohľadniť technický vývoj výrobkov a hospodárske trendy na trhu, ako aj jazykové úpravy je potrebné v 56 prípadoch pozastavenia upraviť opis výrobku v prílohe k nariadeniu (EÚ) č. 1344/2011. Navyše by sa mali pri štyroch výrobkoch zmeniť kódy TARIC. Okrem toho sa považuje za potrebné dvojité zatriedenie troch výrobkov a naopak, pri dvoch výrobkoch už viacnásobné zatriedenie nie je potrebné.
(4)
Tieto pozastavenia, pri ktorých je nutné vykonať technické úpravy, by sa mali zo zoznamu pozastavení v prílohe k nariadeniu (EÚ) č. 1344/2011 vypustiť a znovu doň zaradiť s novými opismi výrobkov alebo novými číselnými znakmi KN či novými kódmi TARIC.
(5)
Komisia preskúmala niekoľko výrobkov v súlade s článkom 2 ods. 2 a 3 nariadenia (EÚ) č. 1344/2011. Je v záujme Únie stanoviť nové povinné preskúmanie uvedených výrobkov. Preskúmané pozastavenia by sa preto mali zo zoznamu pozastavení v prílohe k nariadeniu (EÚ) č. 1344/2011 vypustiť a znovu doň zaradiť s novou lehotou na povinné preskúmanie.
(6)
Pozastavenia uvedené v prílohe I k tomuto nariadeniu by sa vzhľadom na ich dočasnosť mali systematicky preskúmavať, a to päť rokov po tom, ako sa začali uplatňovať alebo ako boli obnovené. Navyše by sa malo zaručiť, že určité pozastavenia možno kedykoľvek ukončiť v dôsledku návrhu Komisie na základe preskúmania vykonaného na podnet Komisie alebo na žiadosť jedného alebo viacerých členských štátov, ak nie je ďalej v záujme Únie tieto pozastavenia zachovávať alebo z dôvodu technického vývoja výrobkov, zmenených okolností alebo hospodárskych trendov na trhu.
(7)
Keďže je potrebné, aby pozastavenia stanovené v tomto nariadení nadobudli účinnosť od 1. januára 2013, toto nariadenie by sa malo uplatňovať od tohto dátumu a malo by nadobudnúť účinnosť okamžite po jeho uverejnení v Úradnom vestníku Európskej únie,
PRIJALA TOTO NARIADENIE:
Článok 1
Príloha k nariadeniu (EÚ) č. 1344/2011 sa týmto mení a dopĺňa takto:
1.
Vkladajú sa riadky pre výrobky uvedené v prílohe I k tomuto nariadeniu.
2.
Riadky pre výrobky, ktorých číselné znaky KN a kódy TARIC sú uvedené v prílohe II k tomuto nariadeniu, sa vypúšťajú.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. januára 2013.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. decembra 2012

Labels: 3
15
1
6